Spørsmål om godskrivelse av botid ved ikke-bruk av bolig på grunn av arbeid i utlandet - erverv av ny bolig (skatteloven § 9-3 annet ledd bokstav b)
Dato: 2002-05-23

Sammendrag: Skattyter benyttet leiligheten som sin faste bolig frem til november 1998 da han flyttet til Tyskland. Skattyter arbeidet inntil samme tidspunkt ved Konsern X sitt kontor i Oslo. Avdelingen ble nedlagt høsten 1998 og skattyter ble tilbudt jobb i Tyskland for samme konsern, et arbeid han har hatt siden. Skattyter var ukjent med nedleggelsen av arbeidsplassen da han kjøpte boligen i 1996. Boligeiendommen i Oslo har vært benyttet ved ferieopphold og besøk i Norge. Skattyter har leiet bolig i utlandet i hele perioden. Skattyter planlegger å flytte hjem i løpet av 2002 og har i den forbindelse nylig kjøpt en større bolig som han vil flytte inn i senere i år. Boligen i Kommuneveien 11 skal realiseres i løpet av kort tid, og skattyter ber i den forbindelse om å få godkjent arbeidsoppholdet i Tyskland som brukshindring etter reglene i skatteloven § 9-3 annet ledd bokstav b.

Skattedirektoratets vurderinger: Skattedirektoratet vil bemerke at gevinst ved realisasjon av bolig i utgangspunktet er skattepliktig etter skatteloven § 5-1 annet ledd. Tilsvarende er tap fradragsberettighet etter § 6-2 første ledd. Ved realisasjon av bolig gjelder imidlertid særregler i skatteloven kapittel 9. Gevinst ved realisasjon av bolig er unntatt fra skatteplikt dersom vilkårene i skatteloven § 9-3 annet ledd bokstavene a og b om eier- og botid er oppfylt. Hvis boligen realiseres med tap, innebærer oppfyllelsen av de samme vilkår at tapet ikke er fradragsberettiget, jf. skatteloven § 9-4 første ledd. Den sentrale bestemmelsen for løsningen av spørsmålet i saken er skatteloven § 9-3 annet ledd bokstav b som lyder: Gevinst ved realisasjon av boligeiendom (herunder selveierleilighet, andelsleilighet, aksjeleilighet og obligasjon med tilhørende borett) er unntatt fra skatteplikt når følgende betingelser er oppfylt:. b. eieren har brukt hele eiendommen som egen bolig i minst ett av de to siste årene før realisasjonen. Når eieren på grunn av sitt arbeid eller av helsemessige eller lignende grunner er forhindret fra å bruke boligen, skal den tid slik brukshindring foreligger, regnes med som botid hvis eieren på ervervstidspunktet ikke kjente til eller burde ha kjent til brukshindringen. Skattedirektoratet legger til grunn at boligen i Kommuneveien 11 har vært i skattyters eie siden september 1996. Boligen har videre vært benyttet som skattyters faste bolig fra september 1996 til november 1998. Årsaken til brukshindringen fra november 1998 er arbeid i Tyskland. Det legges til grunn at brukshindringen ikke var kjent ved erverv av boligen i Kommuneveien 11. Skattedirektoratet finner at brukshindringen, som skyldes arbeid i utlandet, faller inn under skatteloven § 9-3 annet ledd bokstav b og varer den tid brukshindringen foreligger. Det er opplyst at skattyter har kjøpt en ny bolig som han i løpet av 2002 vil flyttet inn i. Forarbeidene til reglene (skatteloven av 1911 § 43 annet ledd) forutsetter at skattyter ikke kan tjene opp botid i fraflyttet bolig når han samtidig bor i annen fast bolig som han eier, jf. Ot prp nr. 4 (1986-87) pkt. 4.6.2.1. Den nye boligen er ikke tilflyttet og den er dermed ikke til hinder for at skattyter fremdeles kan opparbeide botid for boligen han har fraflyttet på grunn av arbeid. Skattedirektoratet legger etter dette til grunn at skattyter oppfyller kravene til eier- og botid i skatteloven § 9-3 annet ledd. Gevinst ved salg av boligen i Kommuneveien 11 vil etter dette være unntatt fra gevinstbeskatning dersom boligen realiseres mens brukshindringen foreligger, eller innen ett år etter brukshindringens opphør. Tilsvarende vil et tap ikke være fradragsberettighet, jf. skatteloven § 9-4. Konklusjon: Gevinst ved salg av skattyters bolig i Kommuneveien 11 i Oslo vil være unntatt fra gevinstbeskatning etter skatteloven § 9-3 annet ledd dersom boligen realiseres mens brukshindringen foreligger eller innen ett år etter brukshindringens opphør. Tilsvarende vil et tap ikke være fradragsberettighet, jf. skatteloven § 9-4.